Il-Kummissjoni Ewropea - Skeda informattiva Il-Programm InvestEU: Mistoqsijiet u Tweġibiet Brussell, is-6ta' gunju 2018 Il-Programm InvestEU se jġib flimkien taħt saqaf wieħed l-għadd kbir ta' strumenti finanzjarji tal-UE attwalment disponibbli għall-appoġġ lill-investimenti fl-UE, b'mod li l-finanzjament tal-UE għal proġetti ta' investiment fl-Ewropa isir aktar sempliċi, aktar effiċjenti u aktar flessibbli. Il-Programm InvestEU jikkonsisti mill-Fond InvestEU, iċ-Ċentru ta' Konsulenza ta' InvestEU u l-Portal InvestEU. Dan se jkompli jixpruna l-ħolqien tal-impjiegi u jappoġġja l-investiment u l-innovazzjoni fl-UE. InvestEU se jitħaddem bejn l-2021 u l-2027 u jibni fuq is-suċċess tal-Fond Ewropew għal Investimenti Strateġiċi (FEIS) tal-Pjan Juncker billi jipprovdi garanzija baġitarja tal-UE biex tappoġġa l-investiment u l-aċċess għall-finanzi fl-UE. InvestEU għandu l-għan li jiġbor EUR 650 biljun f'investiment addizzjonali. Il-Fond InvestEU se jappoġġa erba' oqsma ta' politika: l-infrastruttura sostenibbli; ir-riċerka, l- innovazzjoni u d-diġitalizzazzjoni; in-negozji żgħar u medji; u l-investiment soċjali u l-ħiliet. InvestEU se jkun ukoll flessibbli: se jkollu l-kapaċità li jirreaġixxi għall-bidliet fis-suq u l-prijoritajiet ta' politika li jinbidlu maż-żmien. Iċ-Ċentru ta' Konsulenza ta' InvestEU se jipprovdi appoġġ tekniku u assistenza fit-tħejjija, l-iżvilupp, l-istrutturar u l-implimentazzjoni ta' proġetti, inkluż il-bini ta' kapaċità. Il-Portal InvestEU se jiġbor flimkien investituri u promoturi ta' proġetti billi jipprovdi database faċilment aċċessibbli u faċli li jintuża. Ara l-iskeda informattiva tagħna: X'inhu l-Programm InvestEU? Għalfejn għandna bżonn InvestEU? Il-kundizzjonijiet tal-investiment fl-Ewropa tjiebu minn meta tnieda l-Pjan ta' Investiment għall- Ewropa, il-Pjan Juncker, bis-saħħa ta' riformi strutturali li saru mill-Istati Membri, sitwazzjoni ekonomika aktar favorevoli u ta' interventi bħal ma hu l-FEIS. Madankollu, għad hemm diskrepanza mdaqqsa fl-Ewropa fejn jidħol l-investiment. InvestEU se jkompli jimmobilizza l-investiment pubbliku u privat fl-UE, jindirizza l-fallimenti tas-suq u d-diskrepanzi fl-investiment li jxekklu t- tkabbir u jgħin biex jintlaħqu l-għanijiet ta' politika tal-UE bħalma huma s-sostenibbiltà, l-eċċellenza xjentifika u l-inklużjoni soċjali. Kif se jkun qiegħed jaħdem il-Fond InvestEU? Il-Fond InvestEU se jimmobilizza investiment pubbliku u privat permezz ta' garanzija baġitarja tal- UE ta' EUR 38 biljun li se tkun qiegħda tappoġġja proġetti ta' investiment ta' imsieħba finanzjarji bħal ma hu l-Bank Ewropew tal-Investiment (BEI), u oħrajn, u biex tiżdied il-kapaċità tagħhom li jilqgħu għar-riskji. L-imsieħba finanzjarju huma mistennija li jikkontribwixxu mill-anqas EUR 9.5 biljun f'kapaċità ta' lqugħ ta' riskji. Il-garanzija se tiġi allokata fil-livell ta' 40%, li jfisser it-twarrib ta' EUR 15.2 biljun mill-baġit tal-UE f'każ li jsiru talbiet għal ħlas mill-garanzija. Il-Fond InvestEU se jiġi investit permezz tas-sħab finanzjarji. Is-sieħeb ewlieni se jkun il-Grupp BEI li implimenta b'suċċess u ġġestixxa l-FEIS sa mit-tnedija tiegħu fl-2015. Barra mill-Grupp tal-BEI, istituzzjonijiet finanzjarji internazzjonali attivi fl-Ewropa - bħalma huma l-Bank Ewropew għar- Rikostruzzjoni u l-Iżvilupp (BERŻ), il-Bank Dinji u l-Bank tal-Kunsill tal-Ewropa - kif ukoll il-banek promozzjonali nazzjonali, li jaħdmu konġuntement fi gruppi b'mod li jkunu jistgħu jkopru mill-inqas tliet Stati Membri, ser ikollhom aċċess dirett għall-garanzija tal-UE. Il-Fond InvestEU se jkun jinkorpora wkoll kompartimenti tal-Istati Membri għal kull qasam ta' politika, li jfisser li l-Istati Membri jistgħu jżidu mal-proviżjonament tal-garanzija tal-UE billi minn jeddhom jidderieġu massimu ta' 5 % tal-Fondi mill-Politika ta' Koeżjoni tagħhom lil dawn il- kompartimenti. B'dan il-mod, l-Istati Membri ser jibbenefikaw mill-garanzija tal-UE u l- klassifikazzjoni ta' kreditu għolja tagħha, filwaqt li l-investimenti nazzjonali u reġjonali jingħataw qawwa. X'inhu l-vantaġġ meta mqabbel mal-istatus quo, speċjalment għall-benefiċjarji finali? Il-ħolqien ta' programm koerenti wieħed jibbenefika mill-ekonomiji ta' skala. Jikseb aktar diversifikazzjoni tar-riskji, għandu governanza aktar integrata, u huwa kapaċi jintegra l-politiki transettorjali, b'mod li jinġiebu għadd ta' strumenti taħt struttura waħdanija. L-użu ta' garanzija tal- baġit - u mhux biss strumenti finanzjarji jew għotjiet - jista' jgħin biex jiżdied l-impatt tal-fondi pubbliċi. B'dan il-mod inkunu nistgħu nagħmlu iżjed b'inqas. Taħt il-ġabra attwali ta' programmi, il-benefiċjarji finali u l-intermedjarji finanzjarji spiss iħabbtu wiċċhom ma' inċertezza dwar liema strument ikun l-aħjar għalihom. Huma jeħtieġu wkoll li jittrattaw ma' rekwiżiti ta' eliġibbiltà, monitoraġġ u rapportar taħt il-programmi differenti. Permezz tal-Fond InvestEU, se jkun hemm programm wieħed b'identità b'saħħitha u ġabra waħda ta' rekwiżiti koerenti, li ser japplikaw matul il-katina ta' finanzjament għall-benefiċċju tal-benefiċjarji finali u l-intermedjarji finanzjarji. Bis-saħħa tan-natura ċentralizzata tiegħu, InvestEU se tkun kapaċi jnaqqas kemm jista' jkun id-duplikazzjoni u jagħti garanzija li jkun hemm sinerġiji kemm f'dak li jirrigwarda l-finanzjament kif ukoll fil-forniment ta' servizzi ta' konsulenza. Iċ-Ċentru ta' Konsulenza ta' InvestEU se jintegra 13-il servizz differenti ta' konsulenza f'post wieħed li joffri s-servizzi kollha. Barra minn dan, meta jiġu kkombinati għotjiet minn programmi oħra, bħal ma huma l-Orizzont Ewropa, il-Programm tas-Suq Uniku jew il-Faċilità Nikkollegaw l-Ewropa b'appoġġ minn InvestEU, se japplikaw ir-regoli ta' InvestEU għall-proġett kollu. Din hija simplifikazzjoni maġġuri meta mqabbel mal-lum. L-approċċ ta' investiment u d-diversifikazzjoni ta' prodotti differenti ta' dejn u ekwità f'portafoll kbir wieħed iġib benefiċċji addizzjonali ta' ħtieġa kumplessivament anqas għall-proviżjonament meta mqabbel ma' numru iżolat ta' strumenti finanzjarji iżolati, fejn kull strument individwali jkun jeħtieġ ammonti speċifiċi ta' proviżjonament. X'se jiffinanzja InvestEU? Il-Fond InvestEU se jkun strument ibbażat fuq is-suq u mmexxi mid-domanda. Madankollu, se jkun ukoll iffukat fuq linji ta' politika. Permezz tal-attrazzjoni ta' investituri privati, se jkun ta' għajnuna fil-kisba tal-għanijiet ambizzjużi tal-UE f'termini ta' sostenibbiltà, l-eċċellenza xjentifika u l-inklużjoni soċjali. L-investimenti se jkunu taħt erba' oqsma ta' politika li jirrappreżentaw prijoritajiet politiċi ta' importanza għall-Unjoni u jiksbu valur miżjud għoli tal-UE: l-infrastruttura sostenibbli; ir-riċerka, l- innovazzjoni u d-diġitalizzazzjoni; impriżi żgħar u ta' daqs medju (SMEs) u l-kumpaniji żgħar b'kapitalizzazzjoni medja; u l-investiment soċjali u l-ħiliet. Il-garanzija tal-baġit tinqasam bejn l- oqsma ta' politika kif ġej: Infrastruttura sostenibbli: EUR 11.5 biljun Riċerka, innovazzjoni u diġitalizzazzjoni; EUR 11.25 biljun Investiment soċjali u ħiliet: EUR 4 biljun Dawn l-ammonti jistgħu jkunu aġġustati mill-Kummissjoni sa massimu ta' 15 % f'kull sezzjoni ta' politika sabiex jkun hemm adattament għal prijoritajiet ta' politika li jkunu qegħdin jevolvu u għad- domanda tas-suq. Ara l-iskeda informattiva tagħna InvestEU: x'sejra tiffinanzja? Min se jagħżel il-proġetti InvestEU? Il-garanzija ta' InvestEU se tkun siġill tal-kwalità, u se tingħata biss wara proċess ta' analiżi bir- reqqa. Bħal fil-każ tal-fond ta' garanzija tal-FESI, il-Fond InvestEU se jkun ġestit mill-Kummissjoni bl-appoġġ ta' sħab finanzjarji biex jitwettaq. Se jiġi stabbilit Bord Konsultattiv sabiex il-Kummissjoni tkun tista' tikkonsulta l-imsieħba finanzjarji u l-Istati Membri fit-tħejjija u t-tfassil ta' prodotti finanzjarji ġodda, biex jiġu segwiti l-iżviluppi tas-suq u biex tiġi kondiviża l-informazzjoni. Il-persunal tal-Kummissjoni se jkun responsabbli biex jivverifika l-konsistenza tal-operazzjonijiet proposti mal-liġi u l-politiki tal-UE. Huma biss il-proġetti li jgħaddi minn din il-verifika li jiġu mgħoddija għal valutazzjoni ulterjuri. Wara dan it-test minn qabel tal-konformità, it-Tim tal-Proġett se jara li jsir kontroll tal-kwalità tad-diliġenza dovuta u timtela' tabella ta' evalwazzjoni b'indikaturi. L-imsieħba ta' implimentazzjoni kollha jiġu mitluba jissekondaw numru ta' esperti tas-servizzi bankarji u tal-immaniġġar tar-riskju lill-Kummissjoni għal dan il-għan. Dawn l-esperti mhux se jkunu qegħdin jaħdmu fuq proġetti ppreżentati mill-istituzzjoni ta' oriġini tagħhom biex b'hekk jevitaw kunflitti ta' interess. Fl-aħħar nett, Kumitat tal-Investiment indipendenti, magħmul minn esperti esterni magħżula fi proċess miftuħ, u mħallsa mill-baġit tal-UE, se japprovaw l-użu tal-garanzija tal-UE għall- operazzjonijiet ta' finanzjament u investiment proposti mis-sħab inkarigati mill-implimentazzjoni, u d-deċiżjoni li jieħdu jibbażawha fuq id-diligenza dovuta ppreżentata mis-sieħeb li jimplimenta u fuq it-tabella ta' valutazzjoni mħejjija mit-Tim tal-Proġett. Se jkun hemm Kumitat tal-Investiment għal kull qasam ta' politika, b'xi esperti li jkunu preżenti fil-Kumitati kollha sabiex tiġi ggarantita l- konsistenza. X'se jkunu l-kriterji ta' eliġibbiltà ta' InvestEU? Il-kriterji ta' eliġibilità huma definiti fir-Regolament Finanzjarju. Il-proġetti InvestEU jridu: jkunu jindirizzaw fallimenti tas-suq jew sitwazzjonijiet ta' lakuni fl-investiment u jkunu ekonomikament vijabbli jkollhom bżonn l-appoġġ tal-UE biex ikunu jistgħu jibdew l-attività tagħhom jiksbu effett multiplikatur u fejn possibbli jiġbru l-investiment privat jgħinu biex jintlaħqu l-objettivi ta' politika tal-UE X'inhi r-raġuni li l-FEIS ma jibqax jeżisti? Għaliex ma jinħoloqx sempliċement FEIS 3.0? Il-FEIS ġie mniedi f'Lulju 2015 biex tingħata spinta lill-investiment u jiġi stimulat it-tkabbir ekonomiku u l-impjiegi fl-UE, fi żmien meta l-Ewropa kienet għadha qiegħda tirkupra mill-kriżi finanzjarja u ekonomika. Oriġinarjament kien previst li jkun hemm perjodu qasir ta' investiment biex jiġi mmassimizzat l-impatt, sa Lulju 2018. Minħabba s-suċċess tiegħu, il-FESI ġie estiż u l-perjodu ta' validità tiegħu ġie estiż sa Diċembru 2017. Il-perjodu ta' investiment tiegħu issa jibqa' sejjer sa tmiem l-2020, it-tmiem tal-Qafas Finanzjarju Pluriennali (QFP) attwali. Ma jista' jinbeda l-ebda investiment ġdid skont l-FEIS wara l-2020 iżda - bħal fil-każ ta' ħafna mill-istrumenti finanzjarji tal- UE - l-obbligazzjonijiet jibqgħu għaddejjin ħafna aktar. Il-Programm InvestEU jibni fuq is-suċċess tal-FEIS, u se jkompli joħloq u jappoġġa l-impjiegi madwar l-UE billi jsegwi l-istess mudell. L-InvestEU qiegħed jieħu flus minn programmi ta' finanzjament oħra? X'se jiġri minn programmi bħall-COSME u InnovFin? Il-Fond InvestEU se jġib għadd kbir ta' strumenti finanzjarji taħt saqaf wieħed b'marka korporattiva waħda u qawwija. Il-Fond InvestEU mhux se jaqbad biss l-objettivi ta' strumenti eżistenti bħal ma huma COSME u InnovFin, iżda se jkun jista' jagħti spinta lill-investimenti anki aktar bis-saħħa tal- iskala akbar u tal-effiċjenzi tal-Fond InvestEU waħdani. L-erba' oqsma ta' politika tal-Fond InvestEU jpoġġu emfażi fuq oqsma ta' importanza strateġika għall-UE, b'EUR 11.25 biljun mill-garanzija mmarkati għan-negozji ż-żgħar u EUR 11.25 biljun oħra mmarkati għar-riċerka, l-innovazzjoni u d- diġitalizzazzjoni. L-għamla interna preċiża tal-istrumenti futuri se tiġi stabbilita fil-Linji-Gwida dwar l-Investiment li se tadotta l-Kummissjoni fil-forma ta' att delegat hekk kif jintlaħaq qbil dwar InvestEU. Il-finanzjament InvestEU jista' jitħallat ma' għotjiet tal-UE? It-taħlit jista' jkun meħtieġ f'ċerti sitwazzjonijiet biex jingħata sostenn lil investimenti sabiex jiġu indirizzati fallimenti tas-suq partikolari jew sitwazzjonijiet ta' lakuni fl-investiment. Il-Fond InvestEU jista' jiġi kkombinat ma' għotjiet jew strumenti finanzjarji, jew mat-tnejn, iffinanzjati mill- baġit tal-Unjoni ġestit b'mod ċentrali jew mill-Fond tal-UE ta' Innovazzjoni tas-Sistema għall- iskambju ta' kwoti tal-emissjonijiet. Tali kombinamenti jistgħu joħolqu vantaġġi għall-promoturi ta' proġetti f'setturi bħat-trasport, ir-riċerka u diġitali. Meta proġett ikun juża għotjiet mill-UE u InvestEU, japplikaw ir-regoli ta' InvestEU għall-proġett kollu. Dan ifisser li jkun hemm ġabra ta' regoli waħda, u simplifikazzjoni mill-kbar nett. X'se jkun il-profil tar-riskju tal-investimenti? X'tip ta' investimenti se jkunu fil-mira tal- Fond InvestEU meta mqabbel mal-istrumenti finanzjarji tal-lum? Il-Fond InvestEU se jkollu fil-mira proġetti ekonomikament vijabbli f'oqsma fejn hemm fallimenti tas-suq jew sitwazzjonijiet ta' lakuni fl-investiment. L-istrumenti tal-Fond InvestEU se jħabirku biex jattiraw finanzjament kummerċjali lejn firxa wiesgħa ta' operazzjonijiet u benefiċjarji u se jkollu l- għan li jappoġġja biss proġetti fejn il-finanzjament ma kien jista' jinkiseb xejn jew mhux skont il- kundizzjonijiet meħtieġa mingħajr l-appoġġ tal-Fond InvestEU. Se jkun immirat ukoll lejn proġetti ta' riskju akbar f'oqsma speċifiċi. Barra minn hekk, InvestEU ipoġġi aktar enfasi fuq l-investiment soċjali u l-ħiliet. L-allokazzjoni għall- garanziji baġitarji u l-istrumenti finanzjarji fis-settur soċjali taħt il-QFP attwali tammonta għal EUR 2.2 biljun filwaqt li InvestEU jalloka EUR 4 biljun mill-garanzija tal-UE għal dan il-qasam ta' politika, kważi d-doppju ta' dak li hu disponibbli bħalissa. X'inhu l-effett ta' multiplikatur mistenni għal InvestEU? Kif hu mistenni li jintlaħqu EUR 650 biljun? Peress li InvestEU huwa mmirat lejn proġetti ta' innovazzjoni ta' riskju għola, kif ukoll lejn l-SMEs, kif ukoll minħabba l-attenzjoni akbar lejn objettivi ta' politika tal-UE, nistennew effett ta' multiplikatur kemm kemm aktar konservattiv milli skont il-FESI: 13.7 pjuttost milli 15. Il-baġit ta' EUR 15.2 biljun immarkati għal InvestEU jippermetti lill-Kummissjoni li tipprovdi garanzija ta' EUR 38 biljun, proviżjonat fil-livell ta' 40%. Barra minn dan, kull sieħeb finanzjarju se jkun mistenni li jikkontribwixxi xi riżorsi għal kull ftehim, biex b'hekk jiżdied total ta' madwar EUR 9.5 biljun b'tali mod li l-garanzija totali tkun ta' madwar EUR 47.5 biljun. Dan, imbagħad, ikun imwieżen minn kull sieħeb finanzjarju, u dan ikun ifisser li jkunu jistgħu jsellfu aktar mill-ammont garantit. Fl-aħħar nett, kull proġett appoġġat minn InvestEU se jattira aktar investituri privati u pubbliċi, kif rajna bil-Pjan Juncker, u nistennew li jiġu skattati EUR 650 biljun f'investiment totali. Il-Fond InvestEU għaliex huwa miftuħ għal imsieħba finanzjarji oħra? Għax ma ssirx ħidma biss mal-Grupp tal-BEI, kif jagħmel il-FEIS? Minħabba r-rwol tiegħu bħala l-bank pubbliku tal-UE, il-kapaċità tiegħu li jopera fl-Istati Membri kollha, u l-esperjenza tiegħu fil-ġestjoni tal-FEIS, il-Grupp tal-Bank Ewropew tal-Investiment (BEI) se jibqa' l-akbar sieħeb finanzjarju tal-Kummissjoni taħt InvestEU. Barra minn hekk, il-banek promozzjonali nazzjonali u reġjonali tal-Istati Membri, u istituzzjonijiet oħra li jistgħu joffru għarfien espert u esperjenza speċifiċi jistgħu jsiru sħab finanzjarji, suġġett għal kundizzjonijiet. Il-ftuħ tal-possibbiltà li istituzzjonijiet oħra jibbenefikaw mill-garanzija tal-UE huwa mmexxi mill-fatt li hemm sħab oħra finanzjarji potenzjali b'esperjenza, li għandhom għarfien espert finanzjarju jew settorjali speċifiku, għarfien estiż tas-suq lokali tagħhom jew kapaċità akbar li jikkondividu r-riskju mal-UE f'ċerti oqsma. Dan l-approċċ se jkabbar u jiddiversifika s-sensiela ta' proġetti u jżid l-għadd potenzjali ta' benefiċjarji finali. Il-Kummissjoni trid tiżgura li l-benefiċjarji ta' InvestEU jkunu jistgħu jiksbu l-akbar appoġġ possibbli u bl-aktar aċċess faċli. Il-Fond InvestEU għalhekk se jkun miftuħ għal istituzzjonijiet oħrajn, kemm multilaterali jew gruppi ta' istituzzjonijiet nazzjonali li b'mod konġunt ikopru mill-inqas tliet Stati Membri. Kumpanija kif tapplika għal finanzjament InvestEU? Il-promoturi ta' proġetti għandhom japplikaw direttament lill-BEI, lill-banek promozzjonali nazzjonali jew reġjonali tagħhom, jew lill-uffiċċji nazzjonali ta' msieħba finanzjarji oħrajn, bħall-BERŻ, il-Bank Dinji, jew il-Bank tal-Kunsill tal-Ewropa. Ikun f'dan l-istadju li s-sħab finanzjarji jippreżentaw proposta lill-Kummissjoni biex japplikaw għall-garanzija tal-UE. L-SMEs għandhom ikomplu japplikaw lill-banek kummerċjali jew pubbliċi lokali tagħhom li l-prodotti finanzjarji tagħhom ikunu koperti mill-garanzija tal-UE fil-pajjiż jew ir-reġjun tagħhom. L-intermedjarju lokali se jinfurmahom jekk xi programm ta' finanzjament partikolari ikunx kopert mill-Fond InvestEU. Il-Programm InvestEU kif se jiżgura bilanċ ġeografiku? Il-Programm InvestEU tfassal biex jiżgura li jkun ta' benefiċċju għall-Istati Membri kollha, irrispettivament mid-daqs tagħhom jew l-istat ta' żvilupp tas-suq finanzjarju tagħhom. L-aċċess permezz ta' msieħba finanzjarji oħrajn - meta mqabbla tal-FEIS - għandu jippermetti lill-Fond biex jaqdi aħjar il-ħtiġijiet lokali u li jkun kumplimentari għal sorsi oħra ta' finanzjament tal-UE taħt ġestjoni kondiviża. L-assistenza teknika taħt iċ-Ċentru ta' Konsulenza ta' InvestEU se tindirizza l- ispeċifiċitajiet tas-swieq ta' pajjiżi ta' koeżjoni u tikkontribwixxi biex tinbena riżerva ta' proġetti. Il-ftuħ tal-garanzija lejn banek promozzjonali nazzjonali u reġjonali għandha l-għan li tifhem aħjar fejn jinsabu l-ħtiġijiet ta' finanzjament u kif l-aħjar li dawn jiġu indirizzati. Il-proposta InvestEU tiddikjara li mill-inqas tliet pajjiżi jridu jkunu koperti minn kwalunkwe prodott finanzjarju appoġġat mill-garanzija tal-UE. Dan se jitlob mill-banek promozzjonali nazzjonali u reġjonali li jikkooperaw sabiex jiżviluppaw prodotti konġunti, li se jwassal għal skambju internazzjonali tal-aħjar prattiki u tal-għarfien espert. Fl-aħħar nett, iċ-Ċentri ta' Konsulenza InvestEU se jipprovdu assistenza komprensiva għall-iżvilupp tal-proġetti. Huwa se jipprovdi appoġġ għall-bini tal-kapaċità għall-iżvilupp tal-kapaċità organizzattiva u jiġu ffaċilitati attivitajiet ta' ġenerazzjoni tas-suq u l-kollaborazzjoni ta' atturi settorjali. L-għan huwa li jinħolqu l-kundizzjonijiet biex jitkabbar l-għadd potenzjali ta' benefiċjarji eliġibbli f'segmenti emerġenti tas-suq, b'mod partikolari meta d-daqs żgħir ta' proġetti individwali jgħolli b'mod konsiderevoli l-ispejjeż tat-tranżazzjoni fil-livell tal-proġett. U l-kontroll dwar l-Għajnuna mill-Istat? Ir-regoli dwar l-Għajnuna mill-Istat huma essenzjali sabiex tiġi żgurata kompetizzjoni effettiva, b'tali mod li l-konsumaturi u n-negozji jkollhom prezzijiet ġusti u għażla wiesgħa fis-Suq Uniku. Fl-istess waqt, sabiex l-objettivi tagħna fejn jidħol InvestEU jkunu jistgħu jindirizzaw in-nuqqasijiet tas-suq u jiġi mmobilizzat l-investiment privat, irid ikun faċli li l-flus mill-Istati Membri - li jistgħu jinkludu għajnuna mill-Istat u jkunu suġġetti għar-regoli tal-għajnuna mill-Istat - jingħaqdu mal-fondi tal-UE ġestiti ċentralment mill-Kummissjoni, li ma jkunux jikkostitwixxu għajnuna mill-Istat. Sabiex ikompli jiġi razzjonalizzat il-proċess ta' approvazzjoni tal-għajnuna mill-Istat għal tali finanzjament konġunt, il-Kummissjoni pproponiet illum li temenda wieħed mir-Regolamenti tal- Kunsill li jirregola l-kontroll tal-għajnuna mill-Istat tal-UE, liema emenda issa trid tiġi approvata mill- Kunsill. Jekk tiġi adottata, l-estensjoni ta' dan ir-Regolament ikun jippermetti lill-Kummissjoni li teżenta l-finanzjament mill-Istat Membri li jkunu diretti mill-Fond InvestEU jew appoġġati mill-Fond InvestEU mir-rekwiżit li tali interventi jiġu nnotifikati lill-Kummissjoni qabel l-implimentazzjoni tagħhom. Il-finanzjament mill-Istati Membri jkun dikjarat kumpatibbli mar-regoli ta' għajnuna mill- Istat tal-UE, sakemm jiġu ssodisfati ċerti kundizzjonijiet. Il-proposta tal-Kummissjoni għalhekk tiżgura li r-regoli dwar l-għajnuna mill-Istat ikunu jistgħu jgħinu fl-iffaċilitar ta' skjerament bla intoppi tal-fond InvestEU. Dan ikompli l-ispirtu tal-Kummissjoni Juncker, li diġà rat kif għamlet biex 97% tal-Għajnuna mill-Istat tkun tista' tiġi implimentata mingħar l-involviment tal-Kummissjoni. Min se jkun responsabbli għall-investimenti magħmula? L-imsieħba finanzjarji f'InvestEU se jkunu responsabbli għall-operazzjonijiet ta' finanzjament u ta' investiment taħt il-Fond InvestEU peress li l-korpi ta' tmexxija tagħhom jieħdu d-deċiżjoni finali dwar il-finanzjament. Il-Kumitat tal-Investiment, magħmul minn esperti esterni indipendenti, se japprova l-użu tal- garanzija tal-UE taħt il-Fond InvestEU biex jappoġġa dawk l-operazzjonijiet li jiġu qabel id-deċiżjoni finali mis-sieħeb finanzjarju. X'se jkun ir-rwol tal-PE u tal-Kunsill? Il-Parlament Ewropew u l-Kunsill se jiddeċiedu dwar il-Programm InvestEU fil-kapaċità doppja tagħhom ta' koleġiżlatur u ta' awtorità baġitarja. Huma ser jissorveljaw l-implimentazzjoni tal-Fond InvestEU permezz ta' rappurtar annwali lill- awtorità baġitarja u permezz tal-proċedura ta' kwittanza. Il-Kummissjoni qiegħda wkoll tipproponi li l-implimentazzjoni tal-Programm InvestEU għandu jkun evalwat permezz ta' evalwazzjoni interim u retrospettiva. Il-konklużjonijiet tal-evalwazzjonijiet ser jiġu kkomunikati lill-PE u lill-Kunsill sabiex ikunu jistgħu jagħtu l-kontribut tagħhom fil-proċess ta' teħid ta' deċiżjonijiet fil-waqt. Kif u meta se jiġu evalwati InvestEU? Apparti mill-pubblikazzjoni ta' rapport ta' kull sena, l-użu tal-garanzija tal-UE se jiġi evalwat permezz ta' evalwazzjoni interim u evalwazzjoni finali sa Settembru 2025. Għal aktar tagħrif Stqarrija għall-istampa: Baġit tal-UE: Programm InvestEU biex jappogga l-impjiegi, it-tkabbir u l- innovazzjoni fl-Ewropa Skeda informattiva: X'inhu InvestEU? Skeda informattiva: InvestEU - x'se tiffinanzja? Proposta għal Regolament li jistabbilixxi l-Programm InvestEU Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail Kuntatti mal-istampa:
Extracted from Il-Programm_InvestEU__Mistoqsijiet_u_Twe_ibiet.pdf